Document ID: 32002R2195

Reference:
06/Sv. 001
HR
Službeni list Europske unije
37
32002R2195
L 340/1
SLUŽBENI LIST EUROPSKE UNIJE
05.11.2002.
UREDBA (EZ) br. 2195/2002 EUROPSKOG PARLAMENTA I VIJEĆA
od 5. studenoga 2002.
o Jedinstvenom rječniku javne nabave (CPV)
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 47. stavak 2. i članke 55. i 95.,
uzimajući u obzir prijedlog Komisije (1),
uzimajući u obzir mišljenje Gospodarskog i socijalnog odbora (2),
uzimajući u obzir mišljenje Odbora regija (3),
u skladu s postupkom iz članka 251. Ugovora (4),
budući da:
(1)
Korištenje različitih klasifikacija štetno utječe na otvorenost i transparentnost javne nabave u Europi. Njihov utjecaj na kvalitetu obavijesti i vrijeme potrebno za njihovo objavljivanje predstavlja de facto ograničenje pristupa gospodarskih subjekata ugovorima o javnoj nabavi.
(2)
U svojoj Preporuci 96/527/EZ (5) Komisija poziva naručitelje i javne naručitelje da koriste Jedinstveni rječnik javne nabave (CPV), razvijen na temelju određenih postojećih klasifikacija s ciljem prilagođavanja posebnostima sektora javne nabave, pri opisivanju predmeta ugovora.
(3)
Postoji potreba za normizacijom referencija koje koriste naručitelji i javni naručitelji kako bi opisali predmete ugovora, i to pomoću jedinstvenog sustava klasifikacije za javne nabave.
(4)
Države članice trebaju imati jedinstveni referentni sustav koji koristi isti opis robe na službenim jezicima Zajednice i iste odgovarajuće alfanumeričke oznake, čime se nadilaze jezične barijere na razini Zajednice.
(5)
Revidirana verzija Jedinstvenog rječnika javne nabave stoga treba biti donesena na temelju ove Uredbe kao jedinstveni klasifikacijski sustav za javnu nabavu, čija je primjena obuhvaćena direktivama o koordinaciji postupaka za dodjelu ugovora o javnoj nabavi.
(6)
Ilustrativne tablice moraju biti sastavljene tako da pokazuju odnos između Jedinstvenog rječnika javne nabave i Statističke klasifikacije proizvoda po djelatnosti u EEZ-u (KPD), privremene Središnje klasifikacije proizvoda Ujedinjenih naroda (CPC Prov.), Statističke klasifikacije gospodarskih djelatnosti u Europskim zajednicama (NACE Rev. 1.) i Kombinirane nomenklature (KN).
(7)
Strukturu i oznake Jedinstvenog rječnika javne nabave možda će trebati prilagoditi ili izmijeniti u svjetlu razvoja potreba tržišta i korisnika. Stoga treba ustanoviti odgovarajući postupak revizije.
(8)
Mjere potrebne za provedbu ove Uredbe trebaju se usvojiti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (6).
(9)
Kako države članice ne mogu postići cilj predloženog postupka, tj. sastavljanje klasifikacijskog sustava za ugovore o javnoj nabavi, i stoga, radi opsega i učinka aktivnosti, on može biti uspješnije postignut na razini Zajednice, Zajednica može usvojiti mjere, u skladu s načelom supsidijarnosti, kako je utvrđeno u članku 5. Ugovora. U skladu s načelom proporcionalnosti, kako je utvrđeno u tom članku, ova Uredba ne prelazi ono što je potrebno za ostvarivanje tih ciljeva.
(10)
S obzirom na to da je za uspostavljanje klasifikacijskog sustava za ugovore o javnoj nabavi potrebna provedba od strane država članica, odabrana je Uredba, a ne Direktiva.
(11)
Kako bi se korisnici upoznali s jedinstvenim klasifikacijskim sustavom, koji će postati obvezatan, provedbi ove Uredbe o Jedinstvenom rječniku javne nabave treba prethoditi razdoblje prilagodbe,
DONIJELI SU OVU UREDBU:
Članak 1.
1.   Ovime se uspostavlja jedinstveni klasifikacijski sustav primjenjiv na javnu nabavu, poznat kao „Jedinstveni rječnik javne nabave” ili „CPV”.
2.   Tekst CPV-a utvrđen je u Prilogu I.
3.   Ilustrativne tablice koje pokazuju odnos između CPV-a i Statističke klasifikacije proizvoda po djelatnostima u EEZ-u (CPA), privremene Središnje klasifikacije proizvoda Ujedinjenih naroda (CPC Prov.), Statističke klasifikacije gospodarskih djelatnosti u Europskim zajednicama (NACE Rev. 1.) i Kombinirane nomenklature (KN) kako je utvrđeno u prilozima II., III., IV. i V.
Članak 2.
Mjere potrebne za reviziju CPV-a usvaja Komisija u skladu s postupkom iz članka 3. stavka 2.
Članak 3.
1.   Komisiji pomaže Savjetodavni odbor za ugovore o javnoj nabavi, osnovan člankom 1. Odluke Vijeća 71/306/EEZ (7) (u daljnjem tekstu „Odbor”).
2.   Prilikom upućivanja na ovaj stavak primjenjuju se članci 3. i 7. Odluke 1999/468/EZ, uzimajući u obzir odredbe njezinog članka 8.
3.   Odbor donosi svoj poslovnik.
Članak 4.
Ova Uredba stupa na snagu 16. prosinca 2003.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. studenoga 2002.
Za Europski parlament
Predsjednik
P. COX
Za Vijeće
Predsjednik
T. PEDERSEN
(1)  SL C 25 E, 29.1.2002., str. 1.
(2)  SL C 48, 21.2.2002., str. 9.
(3)  SL C 192, 12.8.2002., str. 50.
(4)  Mišljenje Europskog parlamenta od 13. ožujka 2002. (još nije objavljeno u Službenom listu), zajedničko stajalište Vijeća od 7. lipnja 2002. (SL C 281 E, 19.11.2002., str. 1.) i Odluka Europskog parlamenta od 25. rujna 2002. (još nije objavljena u Službenom listu).
(5)  SL L 222, 3.9.1996., str. 10.
(6)  SL L 184, 17.7.1999., str. 23.
(7)  SL L 185, 16.8.1971., str. 15. Odluka kako je izmijenjena Odlukom 77/63/EEZ (SL L 13, 15.1.1977., str. 15.).
PRILOG I.
JEDINSTVENI RJEČNIK JAVNE NABAVE (CPV)
Vidi Uredbu Komisije (EZ) br. 213/2008 (SL L 74, 15.3.2008., str. 1.).
PRILOG II.
USPOREDNA TABLICA IZMEĐU CPV-a I CPA 96
Vidi Uredbu Komisije (EZ) br. 213/2008 (SL L 74, 15.3.2008., str. 1.).
PRILOG III.
USPOREDNA TABLICA IZMEĐU CPV-a I CPC-a Prov.
Vidi Uredbu Komisije (EZ) br. 213/2008 (SL L 74, 15.3.2008., str. 1.).
PRILOG IV.
USPOREDNA TABLICA IZMEĐU CPV-a I NACE-a Rev. 1.
Vidi Uredbu Komisije (EZ) br. 213/2008 (SL L 74, 15.3.2008., str. 1.).
PRILOG V.
USPOREDNA TABLICA IZMEĐU CPV-a I KN-a
Vidi Uredbu Komisije (EZ) br. 213/2008 (SL L 74, 15.3.2008., str. 1.).

Summary:
Jedinstveni rječnik javne nabave
Jedinstveni rječnik javne nabave
SAŽETAK DOKUMENTA:
Uredba (EZ) br. 2195/2002 o Jedinstvenom rječniku javne nabave EU-a
SAŽETAK
ČEMU SLUŽI OVA UREDBA?
Njome se želi normirati pojmove kojima se koriste naručitelji i javni naručitelji kako bi opisali predmete ugovora, i to s pomoću jedinstvenog sustava klasifikacije za javne nabave.
KLJUČNE TOČKE
Ovom Uredbom utvrđuje se jedinstveni klasifikacijski sustav: Jedinstveni rječnik javne nabave (CPV). Ovom klasifikacijom žele se obuhvatiti značajke ugovora o robi, radovima i uslugama. Normizacijom referencija koje koriste naručitelji kako bi opisali predmet ugovora upotreba CPV-a poboljšava transparentnost javne nabave obuhvaćene direktivama EU-a.
Upotreba CPV-a potencijalnim ugovarateljima, kao što su društva, olakšava pronalaženje poslovnih prilika te smanjuje rizik od pogreške pri prevođenju obavijesti jer je CPV dostupan na svim službenim jezicima EU-a.
Svakoj numeričkoj šifri CPV pridružuje opis predmeta ugovora za koji postoji verzija na svakom službenom jeziku EU-a. CPV se sastoji od:
glavnog rječnika koji se temelji na strukturi stabla te sadržava nizove numeričkih šifri koje se sastoje od osam znamenki i devete znamenke koja služi za potvrdu prethodnih znamenki,
dodatnog rječnika u kojemu se proširuje opis predmeta ugovora dodavanjem dodatnih detalja o prirodi ili odredištu predmeta ugovora.
Popisu šifri CPV-a i usporednih tablica između CPV-a i ostalih nomenklatura može se pristupiti na internetskoj stranici: SIMAP „Informacije o europskoj javnoj nabavi”.
Trenutačni CPV osmišljen je tako da bude prilagođeniji korisniku na način da je manje usmjeren na materijale, a više na proizvode. Dodatno je racionalizirana hijerarhija CPV-a.
Mrežna stranica TED osigurava da obavijesti o javnim natječajima koji podliježu direktivama EU-a budu objavljene u seriji S Službenog lista. TED od 2003. godine upotrebljava CPV šifre koje su donošenjem Direktiva 2004/17/EZ i 2004/18/EZ (koje su naknadno stavljene izvan snage Direktivom 2014/25/EU, odnosno Direktivom 2014/24/EU) postale obvezne.
DOKUMENT
            
Uredba (EZ) br. 2195/2002 Europskog parlamenta i Vijeća od 5. studenoga 2002. o Jedinstvenom rječniku javne nabave (CPV)(SL L 340, 16.12.2002., str. 1.–562.)
Sukcesivne izmjene, dopune i ispravci Uredbe (EZ) br. 2195/2002 uključeni su u osnovni tekst. Ovaj pročišćeni tekst služi samo za orijentaciju.
VEZANI DOKUMENT
            
Uredba Komisije (EZ) br. 2151/2003 od 16. prosinca 2003. o izmjeni Uredbe (EZ) br. 2195/2002 Europskog parlamenta i Vijeća o Jedinstvenom rječniku javne nabave (CPV) (SL L 329, 17.12.2003., str. 1.–270.). Vidjeti pročišćenu verziju.
Uredba (EZ) br. 451/2008 Europskog parlamenta i Vijeća od 23. travnja 2008. o uspostavi nove statističke klasifikacije proizvoda po djelatnostima (KPD) i o stavljanju izvan snage Uredbe Vijeća (EEZ) br. 3696/93 (SL L 145, 4.6.2008., str. 65.–226.). Vidjeti pročišćenu verziju.
Posljednje ažuriranje 15.02.2016